Oulun kaupunki on käynnistänyt sisäisen selvityksen poikkeuksellisesta tapauksesta, jossa isä käytti tytärtään hyväkseen vuosikausia Oulussa.

Kaupungin sosiaalijohtaja kertoo, että selvitys käynnistettiin välittömästi tapauksen tultua julkisuuteen

Sosiaalijohtaja ei toistaiseksi ota kantaa siihen, onko kyseiseen tapaukseen puuttumisessa epäonnistuttu.

Hyväksikäytöstä epäilty isä vangittiin tänään Oulun käräjäoikeudessa. MIRJA RINTALA

Oulun kaupungin sosiaalijohtaja Arja Heikkinen kertoo järkyttyneensä luettuaan lehdestä tytöstä, jota isä käytti hyväkseen vuosien ajan Oulussa.

Tyttö avautui järkyttävästä kohtalostaan sanomalehti Kalevalle ja kertoi, että hän tapasi vuosien aikana lukuisia sosiaalityöntekijöitä, lääkäreitä ja psykiatreja, joista kukaan ei huomannut tai uskonut, kun tyttö yritti kertoa hyväksikäytöstä.

Tytölle myös tehtiin lukuisia abortteja ja lopulta 16-vuotiaana hän synnytti lapsen isälleen.

Heikkinen kertoo kaupungin käynnistäneen saman tien sisäisen selvityksen tapahtumista yhteistyössä aluehallintoviraston kanssa.

- Olemme käynnistäneet asiasta sisäisen tarkastuksen ja kaikki selvitetään. Muuta en pysty tästä tapauksesta kommentoimaan tietosuoja-asioiden vuoksi, Heikkinen kertoo.

Onko kaupungin sosiaalitoimi epäonnistunut tapaukseen puuttumisessa?

- En nyt pysty sitä arvioimaan, meillä on sisäinen tarkastus käynnissä.

Esimerkiksi professori Terttu Utriainen on kritisoinut julkisuudessa, että lastensuojelun on täytynyt olla tietoinen hyväksikäytöstä, sillä raskauden keskeytyksiä on ollut niin paljon. Miten kommentoitte väitettä?

- En kommentoi yhtään mitään, sisäinen tarkastus on menossa ja muuta tässä tilanteessa ei voida tehdä.

Jos lapselle aletaan tehdä useita abortteja 11-vuotiaasta lähtien, eikö silloin ole sosiaalitoimen tehtävä puuttua asiaan?

- No tietysti, jos yleisesti ottaa kantaa, niin kaikkien tehtävä on puuttua. Myös sen tahon, missä nämä abortit tehdään. Tämähän on laajempi asia, ja kaikilla on lastensuojelulain mukaan velvollisuus tehdä ilmoitus, se on selvä asia.

Ette voi kommentoida, tehtiinkö lastensuojelulle näitä ilmoituksia?

- En voi kommentoida.

Uhri itse pohti Kalevassa, että sosiaalityöntekijät eivät ehkä uskaltaneet puuttua, koska perhe oli ulkomaalaistaustainen. Vaikuttaako asiakkaiden ulkomaalaistausta tapausten käsittelyyn?

- Ei tietenkään pitäisi vaikuttaa, kaikkihan me olemme yhdenvertaisia ja tasa-arvoisia.

Miten kaupungin sisällä reagoitiin uutiseen tapauksesta?

- Tietysti tämä on tosi ikävä asia, eikä soisi, että tällaista tapahtuu, mutta tämän enempää en pysty sanomaan.

Onko Oulun lastensuojelussa yleisesti havaittu ongelmia?

- Tietysti kansallisella tasolla on tehty näkyväksi lastensuojelun asioita. Meillä on nyt panostettu lastensuojeluun ja resursseja on kohdennettu sinne enemmän. Ja tietysti uusi sosiaalihuoltolaki on tuonut uudistuksia, joiden avulla perheitä voidaan auttaa ja tukea varhemmin.

Milloin sisäisen selvityksen on määrä valmistua?

- Kyllä siinä vähän aikaa menee, kun kaikki asiakirjat selvitetään ja työntekijät haastatellaan. Ei se nyt hetkessä valmistu.

Pitäisikö ihmisten olla huolissaan Oulun lastensuojelun tai sosiaalitoimen tilasta?

- Näistä tapahtumista on kulunut paljon aikaa, ja asioita on muuttunut parempaan suuntaan. Esimerkiksi yhdellä työntekijällä on vähemmän asiakkaita kuin aikoinaan on ollut. Kannan huolta siitä, että ei lähdetä yleistämään tätä asiaa, Heikkinen toteaa.